62023TJ0126_RES
Kawża T-126/23
VC
vs
L-Aġenzija Ewropea għas-Sigurtà u s-Saħħa fuq il-Post tax-Xogħol
Sentenza tal-Qorti Ġenerali (Ir-Raba’ Awla Estiża) tat-2 ta’ Ottubru 2024
“Kuntratti pubbliċi – Regolament finanzjarju – Esklużjoni għal tul ta’ żmien ta’ sentejn mill-proċeduri għall-għoti ta’ kuntratti u mill-għoti ta’ sussidji ffinanzjati mill-baġit ġenerali tal-Unjoni u mill-FEŻ – Pubblikazzjoni tal-esklużjoni – Inklużjoni fid-database tas-sistema ta’ identifikazzjoni bikrija u ta’ esklużjoni – Nuqqas professjonali serju – Deċiżjoni ta’ awtorità nazzjonali tal-kompetizzjoni – Sospensjoni mill-qorti nazzjonali – Obbligu ta’ motivazzjoni – Dritt għal protezzjoni ġudizzjarja effettiva – Miżuri korrettivi – Ġurisdizzjoni sħiħa – Żball manifest ta’ evalwazzjoni – Żball ta’ evalwazzjoni – Proporzjonalità”
Kuntratti pubbliċi tal-Unjoni Ewropea – Proċedura ta’ sejħa għal offerti – Deċiżjoni ta’ esklużjoni ta’ operatur mill-proċeduri ta’ sejħa għal offerti u ta’ għoti ta’ sussidji minħabba “nuqqas professjonali serju” – Assenza ta’ sentenza finali jew ta’ deċiżjoni amministrattiva definittiva – Esklużjoni abbażi tal-klassifikazzjoni ġuridika preliminari tal-aġir tal-offerent – Klassifikazzjoni preliminari abbażi ta’ deċiżjoni amministrattiva – Sospensjoni ta’ din id-deċiżjoni mill-qorti nazzjonali – Effetti tad-deċiżjoni ta’ sospensjoni fuq l-awtorità kompetenti tal-Unjoni – Assenza – Rispett tad-dritt għal protezzjoni ġudizzjarja effettiva
(Artikolu 4(3) u t-tieni subparagrafu tal-Artikolu 19(1) TUE; Artikolu 325 TFUE; Karta tad-Drittijiet Fundamentali tal-Unjoni Ewropea, Artikolu 47; Regolamenti tal-Parlament Ewropew u tal-Kunsill Nru 966/2012, kif emendat bir-Regolament 2015/1929, Artikolu 106(1), (2) u (7), u 2018/1046, Artikolu 136(1), (2) u (6))
(ara l-punti 24 sa 28, 37, 38, u 42 sa 44)
Kuntratti pubbliċi tal-Unjoni Ewropea – Proċedura ta’ sejħa għal offerti – Deċiżjoni ta’ esklużjoni ta’ operatur mill-proċeduri ta’ sejħa għal offerti u ta’ għoti ta’ sussidji minħabba “nuqqas professjonali serju” – Stħarriġ ġudizzjarju – Ġurisdizzjoni sħiħa – Portata – Limitazzjoni stretta għad-determinazzjoni tas-sanzjoni – Miżuri korrettivi adottati mill-operatur – Esklużjoni
(Artikoli 261 u 263 TFUE; Regolamenti tal-Parlament Ewropew u tal-Kunsill Nru 966/2012, kif emendat bir-Regolament 2015/1929, Artikolu 106(7)(c), u 2018/1046, Artikoli 136(6)(a) u 143(9))
(ara l-punti 54 sa 56)
Rikors għal annullament – Stħarriġ tal-legalità – Kriterji – Deċiżjoni ta’ esklużjoni ta’ operatur mill-proċeduri ta’ sejħa għal offerti u ta’ għoti ta’ sussidji minħabba “nuqqas professjonali serju” – Elementi li għandhom jittieħdu inkunsiderazzjoni – Elementi preċedenti għad-deċiżjoni kkontestata – Provi mhux prodotti matul il-proċedura amministrattiva quddiem l-awtoritajiet tal-Unjoni – Esklużjoni
(Artikoli 261 u 263 TFUE; Regolamenti tal-Parlament Ewropew u tal-Kunsill Nru 966/2012, kif emendat bir-Regolament 2015/1929, Artikoli 106(7)(c), u 2018/1046, Artikoli 136(6)(a) u 143(9))
(ara l-punti 58 sa 60, 62, 64 u 65)
Baġit tal-Unjoni Ewropea – Regolament finanzjarju – Sanzjonijiet amministrattivi li jistgħu jiġu imposti mill-Kummissjoni – Deċiżjoni ta’ esklużjoni ta’ operatur mill-proċeduri ta’ sejħa għal offerti u ta’ għoti ta’ sussidji minħabba “nuqqas professjonali serju” – Stħarriġ ġudizzjarju – Ġurisdizzjoni sħiħa – Osservanza tal-prinċipju ta’ proporzjonalità fid-determinazzjoni tas-sanzjoni imposta fuq l-operatur
(Regolamenti tal-Parlament Ewropew u tal-Kunsill Nru 966/2012, kif emendat bir-Regolament Nru 2015/1929, Artikoli 106(3) u 108(11), u 2018/1046 Artikolu 143(9))
(ara l-punti 122, 125 sa 128, 149, 150 u 160)
Sunt
Filwaqt li ddeċidiet bħala kulleġġ ġudikanti estiż, il-Qorti Ġenerali ċaħdet ir-rikors għal annullament ippreżentat mir-rikorrenti, VC, kontra d-deċiżjoni li eskluditha, għal perijodu ta’ sentejn, mill-parteċipazzjoni fil-proċeduri ta’ għoti ta’ kuntratti pubbliċi tal-Unjoni Ewropea minħabba nuqqas professjonali serju (
1
). Permezz tas-sentenza tagħha, il-Qorti Ġenerali tat deċiżjoni, minn naħa, għall-ewwel darba, dwar l-effetti ta’ deċiżjoni ġudizzjarja nazzjonali li tissospendi d-deċiżjoni amministrattiva li tkun serviet bħala bażi għall-esklużjoni. Hija ppreċiżat, min-naħa l-oħra, għall-ewwel darba, il-parametri tal-ġurisdizzjoni sħiħa tagħha sabiex tevalwa n-natura suffiċjenti tal-miżuri korrettivi adottati minn offerent, kif ukoll in-neċessità li sanzjoni ta’ esklużjoni tiġi ssostitwita b’sanzjoni finanzjarja.
Ir-rikorrenti kienet ippreżentat offerta għal lott tas-sejħa għal offerti ppubblikata mill-Aġenzija Ewropea għas-Sigurtà u s-Saħħa fuq il-Post tax-Xogħol (EU-OSHA) dwar il-provvista ta’ servizzi ta’ teknoloġija tal-informazzjoni u tal-komunikazzjoni. L-EU-OSHA kienet, wara li saret taf bl-eżistenza ta’ deċiżjoni tal-Comisión Nacional de los Mercados y la Competencia (il-Kummissjoni Nazzjonali tas-Swieq u tal-Kompetizzjoni, Spanja) (iktar ’il quddiem iċ-“CNMC”) li kkonstatat il-parteċipazzjoni tar-rikorrenti fi ksur tad-dritt tal-kompetizzjoni (iktar ’il quddiem id-“deċiżjoni taċ-CNMC”), talbet li korp, maħtur konformement mar-Regolament Finanzjarju (
2
), jifformula rakkomandazzjoni dwar l-esklużjoni jew is-sanzjoni finanzjarja tar-rikorrenti.
Sussegwentement, l-Audiencia Nacional (il-Qorti Nazzjonali, Spanja) ordnat is-sospensjoni tal-eżekuzzjoni tad-deċiżjoni taċ-CNMC (iktar ’il quddiem id-“deċiżjoni nazzjonali ta’ sospensjoni”). Madankollu, wara li pproċeda għall-klassifikazzjoni ġuridika preliminari tal-aġir tar-rikorrenti (
3
), il-korp iċċitat iktar ’il fuq irrakkomanda l-esklużjoni tagħha lill-EU-OSHA, billi qies li l-aġir tagħha kellu jitqies bħala “nuqqas professjonali serju”. L-EU-OSHA segwiet din ir-rakkomandazzjoni u adottat id-deċiżjoni kkontestata.
Il-kunsiderazzjonijiet tal-Qorti Ġenerali
Fl-ewwel lok, il-Qorti Ġenerali ċċarat il-portata tal-effetti tad-deċiżjoni nazzjonali ta’ sospensjoni.
L-ewwel nett, il-Qorti Ġenerali fakkret li mir-Regolament Finanzjarju (
4
) jirriżulta li entità tista’ tiġi eskluża mill-parteċipazzjoni fil-proċeduri ta’ għoti ta’ kuntratti pubbliċi, fl-assenza ta’ sentenza definittiva jew ta’ deċiżjoni amministrattiva definittiva, abbażi ta’ klassifikazzjoni ġuridika preliminari tal-aġir tagħha mill-awtorità kompetenti tal-Unjoni fir-rigward ta’ fatti stabbiliti jew ta’ konstatazzjonijiet imwettqa b’mod partikolari mid-deċiżjonijiet ta’ awtorità nazzjonali tal-kompetizzjoni. Minn dan jirriżulta li l-assenza ta’ sentenza jew ta’ deċiżjoni ta’ natura definittiva li tikkonstata l-aġir illegali inkwistjoni ma tostakolax l-adozzjoni ta’ miżura ta’ esklużjoni mill-awtorità kompetenti tal-Unjoni.
Minn dan il-Qorti Ġenerali ddeduċiet ir-rieda tal-leġiżlatur tal-Unjoni li jippermetti lill-awtorità kompetenti tal-Unjoni twettaq l-evalwazzjoni tagħha stess tal-atti mwettqa mill-operatur ekonomiku kkonċernat, mingħajr ma tistenna li qorti tagħti s-sentenza tagħha.
Għalhekk, f’dan il-każ, fl-assenza ta’ deċiżjoni definittiva, l-EU-OSHA kellha twettaq l-evalwazzjoni tagħha stess tal-aġir tar-rikorrenti abbażi tad-deċiżjoni taċ-CNMC, iżda wkoll ta’ elementi rilevanti oħra tal-kuntest, fosthom, b’mod partikolari, is-sospensjoni ta’ din id-deċiżjoni.
F’dan il-każ, il-Qorti Ġenerali kkonstatat li l-EU-OSHA effettivament ħadet inkunsiderazzjoni s-sospensjoni tad-deċiżjoni taċ-CNMC u li hija ġustament qieset li s-sospensjoni tad-deċiżjoni taċ-CNMC ma kinitx tipprekludi li l-konstatazzjonijiet ta’ din id-deċiżjoni jittieħdu inkunsiderazzjoni sabiex tintwera l-eżistenza ta’ nuqqas professjonali serju tar-rikorrenti u sabiex tiġi adottata miżura ta’ esklużjoni.
Fil-fatt, qabelxejn, il-fatti allegati fil-konfront tar-rikorrenti ma kinux ibbażati fuq sempliċi suppożizzjonijiet jew preżunzjonijiet, iżda kienu ġew ikkonstatati abbażi tal-elementi li jirriżultaw minn investigazzjoni mwettqa miċ-CNMC.
Sussegwentement, ebda teħid ta’ pożizzjoni dwar il-fondatezza tad-deċiżjoni taċ-CNMC ma kien jirriżulta mid-deċiżjoni nazzjonali ta’ sospensjoni. Il-Qorti Ġenerali ppreċiżat li l-konstatazzjonijiet u l-kunsiderazzjonijiet tad-deċiżjoni taċ-CNMC dwar il-ksur tad-dritt tal-kompetizzjoni mir-rikorrenti għalhekk bl-ebda mod ma kienu kkontestati, u lanqas ma kienu tqajmu dubji dwarhom mill-qorti nazzjonali, li bbażat id-deċiżjoni tagħha ta’ sospensjoni fuq kunsiderazzjonijiet ibbażati biss fuq il-konsegwenzi tal-multa imposta u l-projbizzjoni li jiġi konkluż kuntratt fuq it-tkomplija tal-attivitajiet tar-rikorrenti. Fi kwalunkwe każ, il-fatt li, kif sostniet ir-rikorrenti, billi tat miżura provviżorja, il-qorti nazzjonali impliċitament iżda neċessarjament irrikonoxxiet il-plawżibbiltà tal-allegazzjonijiet tagħha ma kienx biżżejjed sabiex jiġu kkontestati l-konstatazzjonijiet u l-kunsiderazzjonijiet espliċiti tad-deċiżjoni taċ-CNMC.
Fl-aħħar nett, kien irrilevanti li d-deċiżjoni nazzjonali ta’ sospensjoni kienet issospendiet ukoll, minbarra l-ħlas tal-multa imposta bid-deċiżjoni taċ-CNMC, il-projbizzjoni għar-rikorrenti milli tikkonkludi kuntratti fi Spanja imposta minn din id-deċiżjoni. Fil-fatt, il-motivi tas-sospensjoni tad-deċiżjoni taċ-CNMC ma kkontestawx il-materjalità tal-fatti li fuqhom id-deċiżjoni kkontestata kienet ibbażat ruħha sabiex tiddikajara l-esklużjoni tar-rikorrenti. Barra minn hekk, ebda informazzjoni dwar l-adozzjoni ta’ miżuri korrettivi mir-rikorrenti u dwar il-ġustifikazzjoni tas-sospensjoni permezz tal-adozzjoni ta’ tali miżuri ma kienet tirriżulta mid-deċiżjoni nazzjonali ta’ sospensjoni.
It-tieni nett, fir-rigward tal-allegat ksur tal-prinċipju ta’ protezzjoni ġudizzjarja effettiva bl-adozzjoni tad-deċiżjoni ta’ esklużjoni, il-Qorti Ġenerali fakkret il-ġurisprudenza tagħha li tgħid li leġiżlazzjoni li tinjora totalment l-effetti tal-preżentata ta’ rikors amministrattiv jew ġudizzjarju fuq il-possibbiltà ta’ parteċipazzjoni fi proċedura għall-għoti ta’ kuntratt tista’ tikser id-drittijiet fundamentali tal-persuni kkonċernati. Issa, kif ġie espost iktar ’il fuq, f’dan il-każ ma setax jitqies li d-deċiżjoni nazzjonali ta’ sospensjoni kienet ġiet injorata u li l-protezzjoni ġudizzjarja tar-rikorrent kienet ippreġudikata.
Barra minn hekk, l-eżerċizzju tal-possibbiltà li jiġu esklużi mill-proċeduri ta’ għoti tal-kuntratti pubbliċi tal-Unjoni persuna jew entità, f’dan il-każ ir-rikorrenti, abbażi ta’ klassifikazzjoni ġuridika preliminari tal-aġir tagħha, ma jiksirx l-Artikolu 47 tal-Karta tad-Drittijiet Fundamentali tal-Unjoni Ewropea. Fil-fatt, l-eżistenza ta’ rimedju sabiex tiġi kkontestata d-deċiżjoni kkontestata quddiem il-qorti tal-Unjoni tippermetti preċiżament li tiġi żgurata protezzjoni ġudizzjarja tar-rikorrenti.
Il-Qorti Ġenerali qieset li għalhekk ma kienx hemm lok li jiġi rrikonoxxut li d-deċiżjoni nazzjonali ta’ sospensjoni kellha l-istess effett bħal dak irrikonoxxut lid-deċiżjonijiet jew lis-sentenzi definittivi. Li kieku s-setgħa ta’ esklużjoni tal-awtoritajiet tal-Unjoni setgħet tiġi pparalizzata sempliċement minħabba l-preżentata ta’ rikors sospensiv kontra d-deċiżjoni nazzjonali li setgħet isservi bħala bażi għall-esklużjoni jew għas-sospensjoni ta’ din id-deċiżjoni, tali rikors iċaħħad lil tali setgħa mill-effett utli tagħha.
Fl-aħħar nett, il-Qorti Ġenerali żiedet li, fil-każ li d-deċiżjoni nazzjonali ta’ sospensjoni tkun ġiet segwita minn sentenza definittiva li tannulla d-deċiżjoni taċ-CNMC, ir-Regolament Finanzjarju jipprevedi (
5
) li l-uffiċjal awtorizzanti għandu jtemm l-esklużjoni mingħajr dewmien, u b’hekk għandu jagħti effett sħiħ lid-deċiżjoni ġudizzjarja nazzjonali u fl-istess ħin jiggarantixxi l-protezzjoni ġudizzjarja tar-rikorrent, li kienet marbuta f’dan il-każ mad-deċiżjoni ġudizzjarja nazzjonali li kienet torbot f’dan il-każ lill-awtorità tal-Unjoni.
Fit-tieni lok, il-Qorti Ġenerali ppreċiżat in-natura tal-ġurisdizzjoni tagħha u l-intensità tal-istħarriġ tagħha fuq il-miżuri korrettivi adottati mir-rikorrenti.
Fl-ewwel lok, wara li fakkret li għandha ġurisdizzjoni sħiħa sabiex teżamina mill-ġdid deċiżjoni ta’ esklużjoni (
6
), il-Qorti Ġenerali qieset li l-portata ta’ din il-ġurisdizzjoni għandha tkun strettament limitata għad-determinazzjoni tas-sanzjoni, bl-esklużjoni ta’ kull modifika tal-elementi li jikkostitwixxu l-aġir li jiġġustifika din is-sanzjoni.
Issa, f’dan il-każ, il-Qorti Ġenerali qieset li l-eżami tal-miżuri korrettivi kien jaqa’ taħt l-evalwazzjoni tal-aġir li jiġġustifika sanzjoni. Fil-fatt, l-evalwazzjoni li kellha ssir fuq il-miżuri korrettivi kienet ekwivalenti għall-verifika tal-persistenza tan-nuqqas professjonali serju, dedott f’dan il-każ mill-ksur ikkonstatat minn awtorità nazzjonali, u l-possibbiltà li dan jerġa’ jseħħ. Huwa irrilevanti, f’dan ir-rigward, li l-miżuri korrettivi jseħħu ġeneralment wara li jseħħ il-ksur ikkonstatat mill-awtorità nazzjonali. Minn dan il-Qorti Ġenerali kkonkludiet li hija ma setgħetx teżerċita l-ġurisdizzjoni sħiħa tagħha għall-finijiet tal-eżami tal-motiv dwar il-miżuri korrettivi adottati mir-rikorrenti. B’hekk hija ma setgħetx tissostitwixxi l-evalwazzjoni tagħha tal-miżuri korrettivi inkwistjoni għal dik tal-EU-OSHA u kellha tillimita ruħha li tistħarreġ il-legalità tal-imsemmija evalwazzjoni.
Fit-tieni lok, fir-rigward tal-eżami mill-qorti tal-Unjoni tal-eżistenza ta’ żball manifest ta’ evalwazzjoni, minn naħa, il-Qorti Ġenerali ppreċiżat li, sabiex jiġi stabbilit li istituzzjoni wettqet żball manifest fl-evalwazzjoni ta’ fatti kumplessi, il-provi prodotti mir-rikorrent kellhom ikunu suffiċjenti sabiex iċaħħdu mill-plawżibbiltà l-evalwazzjonijiet tal-fatti sostnuti f’dan l-att. Bla ħsara għal dan l-eżami tal-plawżibbiltà, il-Qorti Ġenerali ma għandhiex tissostitwixxi l-evalwazzjoni tagħha tal-fatti kumplessi flok dik tal-awtur ta’ din id-deċiżjoni. Fil-fatt, sa fejn l-istituzzjonijiet għandhom marġni ta’ diskrezzjoni sabiex jevalwaw jekk aġir jistax jiġi kklassifikat bħala nuqqas professjonali serju u sa fejn l-evalwazzjoni tal-miżuri korrettivi tagħmel parti integrali minn dik ta’ tali aġir, marġni ta’ diskrezzjoni għandu jiġi rrikonoxxut lilhom ukoll sabiex jiġu evalwati l-miżuri korrettivi.
Min-naħa l-oħra, il-Qorti Ġenerali ppreċiżat l-elementi li setgħu jittieħdu inkunsiderazzjoni sabiex jiġi eżerċitat l-istħarriġ tagħha tal-legalità tal-evalwazzjoni mill-EU-OSHA tal-miżuri korrettivi adottati mir-rikorrenti. Billi jipprevedi li persuna jew entità ma għandhiex tiġi eskluża jekk tkun ħadet miżuri ta’ rimedju suffiċjenti sabiex turi l-affidabbiltà tagħha (
7
), ir-Regolament Finanzjarju jimponi fuq il-persuna jew l-entità inkwistjoni l-oneru li tistabbilixxi li l-miżuri ta’ rimedju adottati huma ta’ natura li jipprekludu l-esklużjoni tagħha. Minn dan il-Qorti Ġenerali ddeduċiet li, mingħajr ma jitneħħa l-effett tal-oneru tal-prova impost minn dawn id-dispożizzjonijiet, ma jistax jiġi aċċettat li l-operatur ikkonċernat jipproduċi quddiem il-Qorti Ġenerali provi mhux ikkomunikati matul il-proċedura ta’ esklużjoni. A fortiori, fil-kuntest ta’ din l-istanza, il-Qorti Ġenerali ma setgħetx tiddeċiedi dwar miżuri korrettivi mhux ippreżentati quddiem l-EU-OSHA.
Barra minn hekk, ikun ta’ preġudizzju għall-amministrazzjoni tajba tal-ġustizzja u għall-ekwilibriju istituzzjonali jekk il-Qorti Ġenerali tiddeċiedi dwar miżuri korrettivi ġodda jew provi ġodda prodotti, jekk ikun il-każ, simultanjament lill-uffiċjal awtorizzanti u li jistgħu jwasslu lil dan tal-aħħar jirrevedi d-deċiżjoni kkontestata fil-mori tal-kawża. Għaldaqstant, il-Qorti Ġenerali ddeċidiet li setgħu jittieħdu inkunsiderazzjoni biss il-provi kkomunikati lill-EU-OSHA qabel l-adozzjoni tad-deċiżjoni kkontestata.
Fit-tielet lok, il-Qorti Ġenerali nnotat, fil-kuntest tal-eżami tal-proporzjonalità tas-sanzjoni ta’ esklużjoni, li l-miżuri korrettivi adottati mir-rikorrenti kienu ttieħdu inkunsiderazzjoni mill-EU-OSHA bħala ċirkustanzi attenwanti sabiex jiġi limitat it-tul tal-esklużjoni. Għalhekk, f’dan il-każ, kellhom jiġu analizzati l-miżuri korrettivi adottati mir-rikorrenti sa fejn dawn kienu jikkontribwixxu, mhux għad-determinazzjoni tal-aġir żbaljat, iżda għal dik tas-sanzjoni tagħha, u għaldaqstant kienu jiġġustifikaw li l-Qorti Ġenerali teżerċita l-ġurisdizzjoni sħiħa tagħha.
Sabiex teżerċita din il-kompetenza, il-Qorti Ġenerali kienet għalhekk awtorizzata tieħu inkunsiderazzjoni provi prodotti għall-ewwel darba fil-kuntest ta’ din l-istanza li ma kinux ġew ikkomunikati minn qabel lill-EU-OSHA, bla ħsara madankollu għall-osservanza tar-regoli ta’ ammissibbiltà stabbiliti mir-Regoli tal-Proċedura tal-Qorti Ġenerali.
Fl-aħħar lok, il-Qorti Ġenerali tat deċiżjoni dwar l-allegata assenza ta’ evalwazzjoni tal-applikazzjoni ta’ sanzjoni finanzjarja bħala alternattiva għall-esklużjoni.
Minn naħa, mid-dispożizzjonijiet tar-Regolament Finanzjarju (
8
) l-Qorti Ġenerali ddeduċiet li l-EU-OSHA ma kinitx, f’dan il-każ, obbligata teżamina l-ipoteżi ta’ sostituzzjoni tas-sanzjoni ta’ esklużjoni b’sanzjoni finanzjarja.
Min-naħa l-oħra, fir-rigward tat-talba magħmula lill-Qorti Ġenerali intiża sabiex hija stess twettaq din is-sostituzzjoni fil-kuntest tal-ġurisdizzjoni sħiħa tagħha, il-Qorti Ġenerali ċaħdet din it-talba bħala infondata. Fil-fatt, ir-rikorrenti ma speċifikatx ir-raġunijiet li għalihom is-sanzjoni ta’ esklużjoni kellha, f’dan il-każ, tiġi ssostitwita b’sanzjoni finanzjarja. Barra minn hekk u fi kwalunkwe każ, hija qieset li mill-eżami tal-argumenti tar-rikorrenti rriżulta li din is-sanzjoni ta’ esklużjoni imposta f’dan il-każ kienet xierqa u ma kellhiex, għaldaqstant, tiġi ssostitwita b’sanzjoni finanzjarja.
(
1
)	Deċiżjoni tal-Aġenzija Ewropea għas-Sigurtà u s-Saħħa fuq il-Post tax-Xogħol tat-13 ta’ Jannar 2023 (iktar ’il quddiem id-“deċiżjoni kkontestata”)
(
2
)	Artikolu 143 tar-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU 2018, L 193, p. 1, rettifika fil-ĠU L 60, 28.2.2019, p. 36) (iktar ’il quddiem ir-“Regolament Finanzjarju”)
(
3
)	Ara l-Artikolu 136(2) tar-Regolament Finanzjarju.
(
4
)	L-Artikolu 106 tar-Regolament (UE, Euratom) Nru 966/2012 tal-Parlament Ewropew u tal-Kunsill, tal-25 ta’ Ottubru 2012, dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU 2012, L 298, p. 1) ġie emendat bir-Regolament (UE, Euratom) 2015/1929 tal-Parlament Ewropew u tal-Kunsill, tat-28 ta’ Ottubru 2015 (ĠU 2015, L 286, p. 1), (iktar ’il quddiem ir-“Regolament Finanzjarju preċedenti”), u l-Artikolu 136 tar-Regolament Finanzjarju
(
5
)	It-tielet subparagrafu tal-Artikolu 136(2) tar-Regolament Finanzjarju
(
6
)	L-Artikolu 143(9) tar-Regolament Finanzjarju
(
7
)	Artikolu 106(7) (c) tar-Regolament Finanzjarju preċedenti u Artikolu 136(6) (a) tar-Regolament Finanzjarju.
(
8
)	l-Artikolu 106(13)(a) tar-Regolament Finanzjarju